Con motivo da celebración do Día Internacional dos Arquivos, o Arquivo de Galicia seleccionou unha pequena mostra dos documentos que nel se custodian coa que intenta chamar a atención do público en xeral sobre a importancia dos arquivos e dar a coñecer cales son as funcións que teñen encomendadas.

Creado no ano 2010, o Arquivo de Galicia ten carácter de arquivo administrativo e histórico. Como arquivo administrativo constitúe unha infraestrutura básica para asegurar tanto un bo funcionamento da Administración autonómica como o acceso dos cidadáns á información contida nos documentos públicos. No exercicio destas competencias recibe por transferencia os documentos dos diferentes órganos da Xunta de Galicia ou das entidades dependentes cun ámbito territorial superior a unha provincia. Como arquivo histórico, ademais dos documentos producidos polos diferentes órganos e entidades dependentes da Xunta de Galicia que posúan valor histórico e sexan de conservación permanente, recibe por doazón, legado, depósito ou compra calquera fondo de carácter privado e ámbito galego que se acorde.

Por todo isto podemos dicir que debe exercer un papel relevante na conservación, acrecentamento e difusión do patrimonio documental de Galicia.

Na exposición ***O Arquivo de Galicia, o noso Patrimonio***, móstranse diferentes clases de documentos (textuais, fotográficos, cartográficos) producidos por institucións, familias e persoas ao longo do tempo. Todos eles serven para poñer de manifesto a importancia dos documentos como como garantes de dereitos e obrigas, testemuños da xestión das administracións e as persoas e fonte de información en xeral. Organizados en torno a varios bloques temáticos queren ser pequenas pinceladas da evolución da nosa sociedade.

O primeiro destes bloques ten que ver co desenvolvemento das **institucións**. Nel figuran documentos procedentes de arquivos familiares que ilustran sobre os cambios políticos e administrativos do século XIX xunto a outros, máis próximos no tempo, producidos polas propias institucións autonómicas. Así podemos destacar algúns documentos preparatorios do proxecto de reforma da lei electoral, de 1878, ou un estudo histórico sobre a capitalidade de Galicia, presentado pola Asociación Provincial de Amas de Casa e do Consumo Familiar da Coruña, no ano 1979, no contexto da construción da nosa autonomía.

No segundo bloque quérese resaltar o esforzo realizado, especialmente a partir do século XIX, por parte das administracións públicas na realización de obras públicas que vertebren o territorio. Como exemplo móstrase un dos proxectos de construción de estradas máis antigos que custodia o arquivo. Trátase do Proxecto de estrada de 3ª orde de Boimorto a Muros, por Arzúa, Padrón e Noia, realizado no ano 1895. Tamén en relación coa ordenación do territorio, neste caso relacionado co aproveitamento agrícola, figura na exposición un plano da concentración parcelaria levada a cabo no ano 1976 no concello de Touro. Ámbolos dous son exemplos de documentos herdados pola Xunta de Galicia para dar continuidade ás funcións transferidas pola Administración do Estado.

O terceiro bloque dedícase á Educación. Os documentos elixidos neste caso son todos de procedencia privada. Cadernos escolares, un libro de cualificacións, notas preparatorias do discurso inaugural do curso académico da Universidade de Santiago de Compostela 1909-1910, ou prospectos para a difusión de publicacións periódicas relacionadas co ámbito da educación do século XIX serven de pretexto para poñer de manifesto a complentariedade da utilización de arquivos públicos e privados como fontes de información para a investigación histórica.

Informes, planos e debuxos das excavacións arqueolóxicas realizadas na catedral de Santiago nos anos 60, expedientes de autorización ou de denuncia de obras en bens protexidos, ou carteis de películas nos recordan que o patrimonio cultural está integrado por bens moi diversos, dende as obras de interese artístico, histórico, etnográfico ata o patrimonio bibliográfico e o documental, que a Administración pública debe protexer e fomentar.

Unha selección de fotos de actividades deportivas foron as elixidas para representar que a nosa Comunidade autónoma ten tamén ao seu cargo competencias e funcións en materia de planificación, fomento e promoción do deporte en tódolos ámbitos. O que, sen dúbida, pon de relevo o cambio de concepto do deporte, concibido agora tamén como conquista social que contribúe tanto á mellora da condición física e psíquica das persoas a través de hábitos saudables, como ao desenvolvemento das relacións sociais.

No espazo destinado á sanidade, ademais dalgún documento curioso como o manuscrito do século XIX que baixo o título *Apuntaciones y estudios científicos*recolle remedios para o tratamento do cólera, a sífilis, ou para lograr o crecemento do pelo, destacan polo seu interese, tanto desde o punto de vista médico como sociolóxico ou do estudo da evolución das prestacións asistencias, os documentos procedentes do Hospital Psiquiátrico de Conxo: historias clínicas, rexistro de defuncións....

Por último, no bloque dedicado a economía quérese por de relevo o papel que tradicionalmente xogou a agricultura no conxunto da economía galega, a configuración no século XIX dunha burguesía comercial, ligada en moitas ocasións á actividade navieira, de seguros marítimos e de crédito ou o florecemento a partir de finais desa centuria dunha industria ligada ao sector do mar, ou á produción e distribución de electricidade. Elixíronse para elo documentos de arquivos de empresas, familiares ou procedentes do fondo da Xunta de Galicia. Escrituras de de foros, libros copiadores de cartas comerciais, recibos e letras, fotografías de centrais hidroelectricas...serven para contextualizar que lle corresponde á Xunta de Galicia a proposta e execución das directrices da política económica galega.